《送别陈其年》
清代·冒褒

城角苍凉夜如水，江干北风一千里。故人驾言欲遄征，薄暮呼童具行李。

慷慨握手出城隅，欲别不别歌《骊驹》。酒酣相顾各叹息，仰天熟视西飞乌。

须臾月落孤城堞，茫茫万里江涛叠。挥手河梁归去来，孤帆六幅轻如叶。

吁嗟聚散何太悲，人生自有别离时。去年惜别寒江畔，今年又作送君词。

君归勿复伤迟暮，世人谁爱扬雄赋。铜官山头百草枯，好向霜天猎狐兔。

作者简介：冒褒，字无誉，号铸错，如皋人。诸生。有《铸错老人集》。